ნარცისო როდრიგესი

**ნარცისო როდრიგეს III** ( დ. 27 იანვარს, 1961)— ამერიკელი მოდის დიზაინერი, საზოგადოებისთვის ცნობილია თავისი მინიმალისტური სტილითა და სილუეტებით, რომლებიც ხაზს უსვამს სხეულის ფორმებს.
მან განსაკუთრებული აღიარება 1996 წელს მოიპოვა, როდესაც შექმნა საქორწილო კაბა კეროლაინ ბესეტისთვის ჯონ ფიცჯერალდ კენედი უმცროსთან ქორწინების ცერემონიალზე.

1997 წელს როდრიგესმა საკუთარი ბრენდი დააფუძნა, მოგვიანებით კი, 2002 და 2003 წლებში, ამერიკის მოდის დიზაინერთა საბჭოს (CFDA) ჯილდო დაიმსახურა, როგორც წლის საუკეთესო დიზაინერმა ქალის სამოსის ხაზში. მან ასევე შექმნა კაბა, რომელიც მიშელ ობამას ეცვა 2008 წლის ნოემბერში არჩევნების ღამეს, როდესაც ბარაკ ობამა პირველად წარდგა როგორც აშშ-ის პრეზიდენტი.
## ადრეული წლები
ნარცისო დაიბადა ნიუარკში,ნიუ ჯერზიში, კუბელი ემიგრანტების ოჯახში. როდრიგესი ოჯახში უფროსი შვილი და ერთადერთი ვაჟი იყო. მისი მამა, ნარცისო როდრიგეს სანჩესი II, ნავსადგურში მომუშავე მუშა იყო, ხოლო დედა — რავედია მარია როდრიგესი. მისი პაპა მამის მხრიდან დაიბადა კანარის კუნძულზე.

მშობლები თავდაპირველად ეწინააღმდეგებოდნენ მის გადაწყვეტილებას მოდის სფეროში შესვლის შესახებ.
## განათლება
ნარცისო როდრიგესმა 1979 წელს დაამთავრა წმინდა სესეილიას კათოლიკური საშუალო სკოლა, კერნიში, ნიუ-ჯერზიში. შემდეგ სწავლობდა პარსონის დიზაინის სკოლაში, ნიუ-იორკში, სადაც მისი თანაკურსელი იყო მოდის დიზაინერი იზააქ მიზრაჰი.

## კარიერა
### ადრეული კარიერა
როდრიგესი თავდაპირველად მუშაობდა დიზაინერის ასისტენტად კელვინ კლაინში, რის შემდეგაც გახდა ანა კლეინის ქალის ხაზის დიზაინ-დირექტორი. მოგვიანებით ის მუშაობდა დიზაინ-კონსულტანტად კომპანიაში ტე-ეს-ე ათლეტიკი, ხოლო 1995-1997 წლებში იკავებდა Cerruti Arte-ს დიზაინ-დირექტორის პოზიციას.
### ბრენდის Narciso Rodriguez დაარსება (1997)
1996 წელს როდრიგესმა შექმნა საქორწილო კაბა თავისი მეგობრისა და კელვინ კლაინის ყოფილი კოლეგის, კეროლინ ბესეტ-კენედისათვის, ჯონ კენედი უმცროსთან ქორწინების ცერემონიისთვის. ამ კაბამ როდრიგესს ფართო აღიარება მოუტანა. მალევე მას დაუკავშირდა LVMH, რის შემდეგაც, 1997 წელს, მან საკუთარი ბრენდი დააარსა. იმავე წელს ნიუ-იორკში, Goldin-Feldman-ისთვის, მან საკუთარი სახელით ბეწვეულის პირველი კოლექცია წარადგინა.
### Loewe (1997–2001)
1997-2001 წლებში როდრიგესი მუშაობდა მოდის სახლში Loewe, ქალის ხაზში ტანსაცმლის დიზაინერად.

### Narciso Rodriguez-ის ლეიბლი (1997–დღემდე)
2003 წელს როდრიგესმა გამოუშვა თავისი პირველი სუნამო Narciso Rodriguez for Her, რომლის შთაგონების წყაროც გახდა ეგვიპტური მუშკის ზეთი, რომელიც მას სკოლის პერიოდში აჩუქეს.
2006 წლისთვის როდრიგესმა შეწყვიტა პარტნიორობა მწარმოებელთან, კომპანია Aeffe-სთან, რის გამოც მომწოდებლების მიმართ 1 მილიონ დოლარზე მეტი დავალიანება დაუგროვდა; საგაზაფხულო კოლექციის შესაქმნელად მას ქსოვილების შემოწირულობის სახით მიღებაც კი დასჭირდა. 5 მაისს 2007 წელს  კომპანია Liz Claiborne-მა ბრენდის წილის 50% შეიძინა. 2008 წელს როდრიგესმა ეს წილი 12 მილიონ დოლარად დაიბრუნა.

2008 წელს როდრიგესის დიზაინით შექმნილი სამოსი გამოჩნდა ფილმში „ქალები“; მას პერსონაჟი მერი ჰეინსი (მეგ რაიანი) პოდიუმის სცენის დროს ატარებს.
### აღსანიშნავი დიზაინები
1996 წელს როდრიგესმა საყოველთაო ყურადღება მიიპყრო კეროლინ ბესეტის საქორწილო კაბით. ირიბად გამოჭრილი აბრეშუმის კაბა მინიმალისტური სტილის ნიმუში იყო, რაც მკვეთრად განსხვავდებოდა იმ ეპოქის საქორწილო კაბების მოცულობითი სილუეტებისგან.

4 ნოემბერს, 2008 წელს ჩიკაგოს გრანტ-პარკში, მიშელ ობამას ნარცისო როდრიგესის კაბა ეცვა, როდესაც ბარაკ ობამა საზოგადოების წინაშე პირველად წარდგა არჩეული პრეზიდენტის სტატუსით. ამ სამოსმა მედიის დიდი ყურადღება დაიმსახურა.  მოგვიანებით, მიშელ ობამამ როდრიგესის დიზაინით შექმნილი კაბა კიდევ ერთხელ მოირგო, როგორც პირველმა ლედიმ, კონგრესის წინაშე თავისი ბოლო ყოველწლიური გამოსვლისას.

## პოპულარულ კულტურაში
2026 წლის სატელევიზიო მინი-სერიალში „სიყვარულის ისტორია“, ნარცისო როდრიგესის როლს მსახიობი ტონატიუ (Tonatiuh) ასრულებს.

## აღიარება და ჯილდოები
* 1997 – საუკეთესო ახალი დიზაინერი, Vogue/VH1 Fashion Awards;
* 1997 – პერი ელისის ჯილდო საუკეთესო ახალი დიზაინერისთვის, CFDA;
* 1997 – წლის დიზაინერი, ამერიკის ესპანურენოვანი საზოგადოება (Hispanic Society of America);
* 2002 – წლის დიზაინერი ქალის ხაზში, CFDA;
* 2003 – წლის დიზაინერი ქალის ხაზში, CFDA;
* 2007 – Fashion Icon ჯილდო, პრატის ინსტიტუტი.
## რესურსები ინტერნეტში
* NarcisoRodriguez.com
* 

## სქოლიო
კატეგორია:ცოცხალი ადამიანები
კატეგორია:დაბადებული 1961
კატეგორია:ამერიკელი დიზაინერები
კატეგორია:მოდის დიზაინერები
კატეგორია:XX საუკუნის ადამიანები
კატეგორია:XXI საუკუნის ადამიანები
კატეგორია:კუბელები